**RAZLOZI ZA OSNIVANJE DOMA ZDRAVLJA MAKARSKA**

U Republici Hrvatskoj, domovi zdravlja su organizirani kao županijski domovi zdravlja u 11 županija, i to:

* DZ Bjelovarsko bilogorske županije
* DZ Koprivničko križevačke županije
* DZ Krapinsko zagorske županije
* DZ Požeško slavonske županije
* DZ Primorsko goranske županije
* DZ Splitsko dalmatinske županije
* DZ Varaždinske županije
* DZ Virovitičko podravske županije
* DZ Zagrebačke županije
* DZ Zadarske županije
* Istarski domovi zdravlja

Tri doma zdravlja na području Zagreba:

* DZ Zagreb Centar
* DZ Zagreb Zapad
* DZ Zagreb Istok

Jedan dom zdravlja je organiziran za potrebe MUP-a u Zagrebu.

U 34 grada u Republici Hrvatskoj sjedišta su samostalnih domova zdravlja i to u Čakovcu, Dubrovniku, Donjem Miholjcu, Belom Manastiru, Drnišu, Đakovu, Gospiću, Karlovcu, Kninu, Korčuli, Korenici, Kutini, Metkoviću, Našicama, Novoj Gradiški, Novalji, Ogulinu, Osijeku, Ozlju, Petrinji, Pločama, Senju, Slavonskom Brodu, Slunju, Šibeniku, Valpovu, Vela Luci, Vojniću, Otočcu, Dugoj Resi, Vinkovcima, Vukovaru, Županji i Sisku.

Od navedenih 34 gradova u Republici Hrvatskoj koji imaju samostalno organiziran dom zdravlja, 21 je po popisu stanovništva iz 2011. godine manji ili približno iste veličine kao Makarska. Za ovu usporedbu je korišten podatak da Makarska ima 13834 stanovnika po popisu iz 2011. godine, dakle u razmatranje nije uzet broj stanovnika općina makarskog primorja koji gravitiraju Makarskoj (prema posljednjem popisu stanovništva, Makarsko primorje broji 26.673 stanovnika), niti se razmatrao broj turista koji dominiraju skoro 6 mjeseci, kada u zbroju s domicilnim stanovništvom premašuju broj stanovnika čak i u nekim županijama.

Prema članku 76. Zakona o zdravstvenoj zaštiti, dom zdravlja je zdravstvena ustanova za pružanje zdravstvene zaštite stanovništvu određenog područja u sklopu zdravstvene djelatnosti na primarnoj razini, a na području županije osniva se najmanje jedan dom zdravlja.

Građani Makarske nisu zadovoljni razinom zdravstvene zaštite koja im je omogućena u sustavu županijskog doma zdravlja. Od kada je Dom zdravlja Makarska sveden na ispostavu Doma zdravlja Splitsko dalmatinske županije, Makarska je izgubila rodilište, medicinsko biokemijski laboratorij, jedan pedijatrijski tim, ne funkcionira RTG kabinet, nedostaje jedan tim obiteljske medicine, nakon odlaska specijaliste neurologa i jednog specijaliste interniste nije se niti tražila odgovarajuća zamjena, zatvorena je kuhinja, praonica rublja, otišao je i specijalist ORL koji je u zgradi unajmio ordinaciju. Nema domara, zgrada je postala prenoćište i okupljalište narkomana o čijem boravku postoji opsežna policijska evidencija.

Odavno je trebalo za potrebe popune službe zbog skorog odlaska u mirovinu, uputiti liječnike na specijalizacije iz pedijatrije, ginekologije i radiologije. U proteklih 14 godina od kada je makarski Dom zdravlja ušao u sustav županijskog Doma zdravlja, za potrebe Makarske dodijeljene su samo 2 specijalizacije i to jedna iz obiteljske medicine i jedna iz pedijatrije

Stacionar s 21 krevetom napola je prazan, jer godinama je s HZZO ugovoreno samo 12 kreveta, nitko niti ne traži bolje ugovorne uvjete, zgrada je iznutra skoro opustošena, derutna, neodržavana, okoliš nitko ne održava, očisti ga bura kada zapuše, sanitarni čvorovi su neispravni za normalnu upotrebu i predstavljaju možda najbolju sliku tužnog stanja u nekadašnjem makarskom domu zdravlja.

Ova slika u koju se svatko može lako uvjeriti posjetom našoj Ispostavi, predstavlja svakodnevnicu građana Makarske koji dolaze u prostorije Ispostave, ali nažalost ta slika se tijekom turističke sezone redovito šalje u svijet kao ne baš lijepa promidžbena razglednica Makarske - turističkog odredišta i Republike Hrvatske - turističke zemlje.

Nije na odmet naglasiti da je turizam glavna gospodarska grana u Makarskoj, ali i u cijeloj Hrvatskoj, te da je samo u Makarskoj (bez susjednih općina) u ovoj turističkoj sezoni do danas ostvareno preko 1 200 000 noćenja.

Najveća ulaganja u Ispostavu Makarska svode se na obnovu fasade zgrade koja je jednim dijelom i dovršena. U konkretne zdravstvene sadržaje i medicinske kadrove nije se ulagalo gotovo ništa. Ispostavom Doma zdravlja Splitsko dalmatinske županije u Makarskoj dominira nebriga i odsustvo volje da se ovo neizdrživo stanje popravi. Makarska je na repu zbivanja i zaboravljeni problem za upravu županijskog doma zdravlja, svedena je ispod razine nekadašnjih seoskih zdravstvenih stanica, što se možda najbolje ogleda u činjenici da je prostorije ove Ispostave aktualni ravnatelj u oba mandata posjetio jedva par puta uključujući svoj dolazak u pratnji ministra zdravstva, kada baš ne bi bilo zgodno pustiti ministra samog u obilazak.

Grad Makarska treba samostalni Dom zdravlja i to je jedini način da se konačno krene s rješavanjem nagomilanih problema u pružanju zdravstvene zaštite kako stanovnika ovoga kraja tako i brojnih turista. Županijski dom zdravlja ima smisla u jednoj logičnoj i povezanoj urbanoj cjelini koja obuhvaća Split, Solin Kaštela, Trogir, pa možda čak i Sinj i Omiš, ali Makarska, koja se zemljopisno nalazi na drugom kraju županije i u ovom postojećem rješenju županijskog doma zdravlja ima perifernu ulogu i značaj, ne može očekivati unaprjeđenje zdravstvene zaštite bez da se ovdje organizira samostalni dom zdravlja.

Dom zdravlja Makarska bi se trebao osnovati u sadašnjoj zgradi Ispostave, a obuhvaćao bi slijedeće postojeće djelatnosti:

* Ordinacija obiteljske medicine
* Pedijatrijska ordinacija
* Ginekološka ordinacija
* Ordinacija dentalne medicine
* Patronažna služba
* Turistička ambulanta
* Radiološka dijagnostika
* Medicinsko biokemijski laboratorij
* Internistička ordinacija
* Stacionar
* Odjel hemodijalize

Administrativno tehničko osoblje bi po broju djelatnika ispunjavalo isključivo zakonske minimume.

Odmah bi se započelo s kadrovskom obnovom na način da se što prije realiziraju specijalizacije iz ginekologije, pedijatrije i radiologije. Za početak bi se zatražilo i ugovaranje još jednog tima obiteljske medicine, kao i ugovaranje svih 21 kreveta na stacionaru.

U dogovoru s HZZO i jedinicama lokalne samouprave grada Makarske i Makarskog primorja, odmah po osnivanju započeli bi izradu plana potrebnih dodatnih djelatnosti i dodatnih medicinskih timova koji bi se financirali iz ugovornog odnosa s HZZO i sufinancirali iz proračuna zainteresirane lokalne samouprave, odnosno turističkog gospodarstva.

Na ovaj način omogućili bi ne samo dobre osnove razvoja i unaprjeđenja zdravstvene zaštite na području Makarskog primorja, nego bi doprinijeli i većoj vrijednosti turističkog proizvoda ovoga kraja i Republike Hrvatske u cjelini.