Temeljem članka 49. Statuta Grada Makarske (Glasnik Grada Makarske br. 8/09, 13/09, 2/13, 8/13 i 9/13 - pročišćeni tekst), Gradonačelnik Grada Makarske, u postupku sporazumnog otkupa prava vlasništva na zemljištu ispred dvorane GSC Makarska, a radi rješavanja imovinskih odnosa, dana 12. listopada 2017. godine, donio je slijedeći

**Z A K L J U Č A K**

**o prijedlogu otkupa zemljišta**

**(za parking kod dvorane GSC Makarska)**

I.

Za potrebe uređenja imovinsko-pravnih odnosa na dijelu prostora koji će služiti kao parking dvorane GSC Makarska, Grad Makarska kupuje nekretninu odnosno zemljište označeno kao kat.č-zem. 4314/2 k.o. Makarska Makar, odnosno z.k.čest.zem. 134/9 površine 739 m2, u z.u. 1010 k.o. Kotišina.

II.

Naknada, prodajna cijena za otkup zemljišta iz točke I. utvrđuje se u iznosu od 3.751,00 kn po m2, što za 739 m2 iznosi 2.771.989,00 kn (slovima: dvamilijunasedamsto- sedamdesetjednatisućadevestoosamdesetdevetkuna).

III.

U dogovoru sa vlasnicom zemljišta Mirjanom Lučić, iz Zagreba, Gornje Prekrižje 46, kao i investitorima iz trgovačkog društva Dugiš d.o.o. Zagreb, kupoprodajna naknada će biti podmirena višestrukim prijebojem potraživanja, između Grada Makarske, trgovačkog društva Dugiša d.o.o. (dospjela obveza plaćanja komunalnog doprinosa u iznosu od 11.624.053,10 kn), i same vlasnice predmetnog zemljišta Mirjane Lučić.

Ugovor o kupoprodaji zemljišta iz točke I. biti će sklopljen nakon brisanja svih prava služnosti i ostalih stvarno pravnih tereta sa vlasničkog lista predmetne čestice.

IV.

Predlaže se Gradskom vijeću da donese Odluku o suglasnosti za stjecanje predmetne nekretnine, sve sukladno uvjetima iz ovog zaključka.

V.

Zadužuje se Odsjek za provedbu dokumenata prostornog uređenja i gradnju da pripremi Nacrt Ugovora o kupoprodaji predmetne nekretnine zajedno sa višestrukim prijebojem potraživanja.

VI.

Ovaj Zaključak stupa na snagu danom donošenja.

Klasa, 940-01/17-01/8

Ur.br. 2147/01-05-02/2-17-1

Makarska, 12. listopada 2017.

GRADONAČELNIK

Jure Brkan, dipl.oec.

**o b r a z l o ž e n j e**

**Z A K L J U Č A K**

**o prijedlogu otkupa zemljišta**

**(za parking kod dvorane GSC Makarska)**

Za potrebe osiguranja barem nužnog parkirališnog prostora uz sportsku dvoranu Gradskog sportskog centra na Dugišu, Grad Makarska otkupljuje jedinu slobodnu parcelu u neposrednoj blizini koja može poslužiti u te svrhe.

Budući se radi o površini čestice označene kao kat.č.zem. 4314/2 k.o. Makarska Makar, odnosno z.k.čest.zem. 134/9 k.o. Kotišina, površine 739 m2, u neposrednom odnosno samom kontaktu sa dvoranom, odnosno nalazi se ispred glavnog ulaza u dvoranu, a s obzirom da je vlasnica predmetne čestice ujedno povezana sa osobama, odnosno sa osnivačem i direktorom trgovačkog društva „Dugiš“ d.o.o. Zagreb, to se Grad Makarska dogovorio i o otkupu predmetne čestice. S tom razlikom, što za istu nekretninu Grad plaća punu naknadu odnosno punu prodajnu cijenu sukladno procijenjenoj tržišnoj vrijednosti, i to, također, na isti način, prijebojem svog potraživanja na ime komunalnog doprinosa, kojeg je u obvezi platiti Dugiš d.o.o. Zagreb, za izgradnju Trgovačkog centra Osejava – 3, zahvat na kat.č.zem. 4326/1 k.o. Makarska Makar (z.k.č.zem. 140/3 k.o. Kotišina) u iznosu od 11.624.053,10 kn, po rješenju o kom.doprinosu, klasa: UP-I-361-01/16-01/208, ur.br. 2147/05-05-02/2-17-02 od 03. veljače 2017. godine.

Sukladno odredbama Zakona o procijeni vrijednosti nekretnina, Grad Makarska je za potrebe utvrđivanja tržišne vrijednosti zemljišta naručio procjembeni elaborat koji je izrađen od strane stalnog sudskog vještaka za graditeljstvo, Nene Mimice, dipl.ing.građ. iz Omiša, elaborat broj 05/2017 od 06. listopada 2017. g., kojim je iskazana procjena tržišne vrijednosti za zemljište, odnosno za 739 m2 površine č.zem. 134/9 k.o. Kotišina, u visini od 500,00 eura po m2, odnosno 3.751,00 kn /m2 (1 eur = 7.502 kn), što ukupno procijenjena tržišna vrijednost predmetne nekretnine iznosi 2.771.989,00 kn.

Trenutno se predmetno zemljištu koristi kao odlagalište nepropisno parkiranih vozila, odnosno površina je u zakupu privatnog trgovačkog društva, privatne pauk službe, HVIMAK Makarska d.o.o., što se vlasnica obvezuje ukloniti odnosno osloboditi od osoba i stvari prije potpisivanja ugovora o kupoprodaji.

Sukladno članku 48. Zakona o lokalnoj i područnoj (regionalnoj) samoupravi (NN br. [33/01](http://www.zakon.hr/cms.htm?id=260), [60/01](http://www.zakon.hr/cms.htm?id=261), [129/05](http://www.zakon.hr/cms.htm?id=262), [109/07](http://www.zakon.hr/cms.htm?id=263), [125/08](http://www.zakon.hr/cms.htm?id=264), [36/09](http://www.zakon.hr/cms.htm?id=265), [36/09](http://www.zakon.hr/cms.htm?id=266), [150/11](http://www.zakon.hr/cms.htm?id=267), [144/12](http://www.zakon.hr/cms.htm?id=268), [19/13](http://www.zakon.hr/cms.htm?id=285), [137/15](http://www.zakon.hr/cms.htm?id=15727)),

s obzirom da se radi o vrijednosti zemljišta većoj od 0,5 iznosa prihoda Grada Makarske ostvarenih u prethodnoj 2016. godini, to je za donošenje ovog zaključka odnosno za sklapanje pravnog posla potrebna odluka odnosno suglasnost Gradskog vijeća.

Za realizaciju Zaključka sklopit će se ugovori o kupnji predmetnog zemljišta prema navedenim uvjetima iz Zaključka, nakon što Gradsko vijeće donese Odluku o suglasnosti za sklapanje takvih pravnih poslova.

GRADONAČELNIK

Jure Brkan, dipl.oec.